Document ID: 32007D0812

KOMISJONI OTSUS,
28. november 2007,
Madalamaadele tõhustatud vaatlemiskava jaoks nõukogu määruse (EÜ) nr 41/2007 IIA lisa kohaselt kolme täiendava merepäeva andmise kohta
(teatavaks tehtud numbri K(2007) 5711 all)
(Ainult hollandikeelne tekst on autentne)
(2007/812/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 2006. aasta määrust (EÜ) nr 41/2007, millega määratakse 2007. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes, (1) eriti selle IIA lisa punkte 11.1 ja 11.3,
ning arvestades järgmist:
(1)
Määrusega (EÜ) nr 41/2007 on 2007. aastaks kindlaks määratud teatavate kalavarude ja kalavarurühmadega seotud püügivõimalused ning lisatingimused, mille kohaselt neid püügivõimalusi tohib kasutada.
(2)
Määruse (EÜ) nr 41/2007 IIA lisas on täpsustatud maksimaalne arv päevi, mille jooksul ühenduse laev võib ühel aastal viibida ühes kõnealuse lisa punktis 2.1 määratud geograafilises piirkonnas, kui laeva pardal on mõni sama lisa punktis 4.1 osutatud püügivahenditest.
(3)
Lisaga IIA on komisjonil lubatud teadlaste ja kalamajanduse partnerluses läbiviidava tõhustatud vaatlemiskava alusel anda kolm täiendavat merepäeva, mille jooksul laev võib viibida piirkonnas, kui selle pardal on kõnealuse lisa punktis 4.1 osutatud püügivahendeid.
(4)
Madalamaad on 20. juulil 2007 esitanud komisjonile sellise teadlaste ja kalamajanduse partnerluses läbiviidava tõhustatud vaatlemiskava.
(5)
Kalanduse teadus-, tehnika- ja majanduskomitee kinnitas pärast määruse (EÜ) nr 41/2007 IIA lisa punkti 11.3 kohast konsulteerimist, et selline kava, mis täiendaks nõukogu 29. juuni 2000. aasta määruses (EÜ) nr 1543/2000, millega kehtestatakse ühenduse raamistik ühise kalanduspoliitika elluviimiseks vajalike andmete kogumiseks ja haldamiseks, (2) sätestatud kohustusi, oleks huvipakkuv.
(6)
20. juulil 2007 esitatud tõhustatud vaatlemiskava silmas pidades tuleks Madalmaadele ajavahemikuks 1. veebruarist 2007 kuni 31. jaanuarini 2008 anda kolm täiendavat merepäeva laevade jaoks, mis osalevad esitatud tõhustatud vaatlemiskavas.
(7)
Käesoleva otsusega ette nähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Madalamaade lipu all sõitvate laevade puhul, mis osalevad komisjonile 20. juulil 2007 esitatud tõhustatud vaatlemiskavas, suurendatakse kolme päeva võrra maksimaalset päevade arvu, mille jooksul kõnealused laevad võivad viibida mõnes määruse (EÜ) nr 41/2007 IIA lisa punktis 2.1 määratud geograafilises piirkonnas vastavalt sama lisa tabelile 1, kui laeva pardal on sama lisa punktis 4.1 osutatud püügivahendeid.
Artikkel 2
1. Seitse päeva pärast käesoleva otsuse avaldamist Euroopa Liidu Teatajas esitavad Madalmaad komisjonile nende laevade täieliku loetelu, mis on välja valitud artiklis 1 osutatud tõhustatud vaatlemiskavaga seotud proovivõtukavade jaoks.
2. Üksnes kõnealuste proovivõtukavade jaoks välja valitud ja artiklis 1 osutatud tõhustatud vaatlemiskavas lõpuni osalenud laevad saavad kasutada sama artikli kohaselt antud kolme lisapäeva.
Artikkel 3
Kaks kuud pärast artiklis 1 osutatud tõhustatud vaatlemiskava lõppu esitavad Madalmaad komisjonile aruande kõnealuse kava tulemuste kohta seoses sellega hõlmatud liikide ja piirkondadega.
Artikkel 4
Käesolev otsus on adresseeritud Madalmaade Kuningriigile.
Brüssel, 28. november 2007

Labels: 11
8
18
6